Sisäministeri Horst Seehofer joutui voimakkaan kritiikin kohteeksi, vihreiden puheenjohtaja Robert Habeck sulki Facebook- ja Twitter-tilinsä.

Nimimerkillä G0d esiintyneen hakkerin Twitter-tili @_0rbit ja siellä jaetut linktit on suljettu. Kuva on ruutukaappaus hakukoneen välimuistista 3. tammikuuta 2019.

Vuoden alkupäivinä paljastunut Saksan historian suurin tietomurto kuohuttaa poliitikkoja ja kansalaisia. Lähes tuhannen poliitikon, toimittajan, näyttelijän ja muun julkisuuden henkilön yksityisten tietojen vuotaminen Twitterin kautta julkisuuteen osoittaa, etteivät nykyiset järjestelmät suojaa kansalaisia hakkereilta.

G0d-nimellä esiintyvä hakkeri julkisti @_0rbit -käyttäjätilin kautta viime vuoden lopulla suuria määriä osoitteita, puhelinnumeroita, sähköposteja ja muita yksityisiä dokumentteja. Hänen uhrejaan ovat olleet muun muassa liittokansleri Angela Merkel, hänen seuraajakseen kristillisdemokraattien johtoon nostettu Annegret Kramp-Karrenbauer, sosiaalidemokraattien puheenjohtaja Andrea Nahles sekä liittopresidentti Frank-Walter Steinmeier.

Vuodoista kenties pahiten kärsinyt vihreiden puheenjohtaja Robert Habeck on tehnyt asiasta rikosilmoituksen. Hakkeri-iskussa vuodettiin julkisuuteen hänen ja hänen perheensä yksityisiä Facebook-viestejä.

Maanantaina Habeck ilmoitti sulkevansa Facebook- ja Twitter-tilinsä. Hän perusteli päätöstään tietomurron lisäksi omilla huonosti harkituilla postauksillaan, jotka ovat aiheuttaneet jonkin verran kritiikkiä viime päivinä.

Tiedot laajasta tietomurrosta tulivat julki torstaina 3. tammikuuta, kun berliiniläinen radiokanava RBB Inforadio kertoi asiasta. Hakkeroituja tietoja ehdittiin jakaa sitä ennen viikkokausia Twitterissä julkaistun ”joulukalenterin” kautta.

Nimimerkki G0d on toiminut pitkään aktiivisesti Saksan sosiaalisessa mediassa. Hänen henkilöllisyyttään ei kuitenkaan tunneta tai sitä ei ole ainakaan kerrottu julkisuuteen.

G0d on väittänyt olevansa kotoisin Hampurista. Hänen sittemmin suljetulla tilillään oli lähes 17 000 seuraajaa.

G0dia epäillään äärioikeiston kanattajaksi, koska hyökkäykset ovat kohdistuneet erityisesti oikeistopopulistisen AfD-puolueen vastustajiin ja arvostelijoihin. Vastaavasti AfD on säästynyt ainoana liittopäiväpuolueena tietovuodoilta.

Saksan tiedotusvälineissä haastateltiin viikonvaihteessa 19-vuotiasta it-alan työntekijää Jan Schürleinia, joka kertoi olleensa yhteydessä G0diin sosiaalisen median kautta. Myös hän arveli, että G0d kuuluu äärioikeiston sympatisoijiin, koska hän on nostanut yksityisissä nettikeskusteluissa toistuvasti esiin kielteisiä huomioita maahanmuuttajista ja käyttänyt äärioikeiston sanontoja.

Schürlein uskoi kuitenkin, että tietovuodon motiivina oli yksinomaan huomion herättäminen.

Saksan rikospoliisi teki sunnuntaina ratsian Schürleinin kotiin Heilbronnissa Baden-Württembergin osavaltiossa. Häntä kuulusteltiin useita tunteja, mutta ilmeisesti todistajana eikä syytettynä.

Syyllisiksi tietovuotoon on epäilty myös venäläisiä. Saksan turvallisuusviranomaiset eivät ole kuitenkaan vahvistaneet tätä teoriaa.

Sisäministeri Horst Seehofer ja kyberturvallisuudesta vastaava tietoturvavirasto (BSI) ovat joutuneet tapauksen vuoksi voimakkaan kritiikin kohteeksi. Liittopäivillä on ihmetelty viranomaisten viivyttelyä. Hakkeroituja tietoja julkaistiin Twitterissä useiden viikkojen ajan ennen kuin parlamentille kerrottiin asiasta.

Sosiaalidemokraatit ovat vaatineet Seehoferilta pikaista selvitystä tilanteesta.

”Minua ärsyttää, että yleensä joka asiaan puuttuva sisäministeri ei sano mitään, kun kyse on maamme tietoverkkoturvallisuudesta”, sanoi SPD:n liittopäiväedustaja Burkhard Lischka.

Myös vasemmistopuolue Die Linke ja liberaalipuolue FDP ovat arvostelleet voimakkaasti sisäministeriä.

Seehofer keskusteli maanantaina tilanteesta muun muassa tietoturvaviraston johtajan Arne Schönbohmin sekä rikospoliisin pääjohtajan Holger Münchin kanssa. Hän on luvannut tiedottaa asiasta tarkemmin viimeistään keskiviikkona.

Seehofer korostaa, että tilanne on ensin selvitettävä, sillä hän haluaa kertoa ”vain luotettavia tosiseikkoja eikä arvauksia”.

”Kerron julkisuuteen kaiken minkä tiedän”, hän lupasi.